Til Akershus fylkeskommune, Oslo og Bærum kommune

Krav om kortsiktige tiltak for å øke passasjergrunnlaget på B12

Innbyggerne på Fornebu har blitt lovet bred innbyggermedvirkning i prosessene rundt de videre planer for utvikling av vårt område. I stor grad mener vi at vi har en god og nyttig dialog både når det gjelder kommunens administrasjon og politiske ledelse.

Imidlertid på området offentlig kommunikasjon mener vi at innbyggernes tilbakemeldinger ikke blir hørt. Eksempler er flytting av busstoppet «Fornebu Vest», forslag om ekspressbuss til Oslo og nå sist Ruters overraskende vedtak om nedleggelse av Fornebubåten. Gjentatt innspill til Ruter avfeies eller unnlates å bli besvart.

Vi er også kjent med at Norled – som i dag leverer kollektivtransport i den kommunen med høyest kollektivandel – Nesodden, gjentatte ganger har prøvd å få i gang en dialog med Ruter om trafikkstimulerende tiltak – uten særlig gehør.

Fylkestinget vedtok høsten 2012 opprettelse av en båtrute (B12) mellom Fornebu og Aker Brygge. Etter mye frem og tilbake kom tilbudet på plass 10. november 2014.

I sin evaluering av 1.5 års drift konkluderer Ruter blant annet:

* Svært få reisende
* *En sterk vekst i trafikken kan ikke forventes*....

Før fergeoppstart (27/8/2014) skrev Fornebulandet Vel i Budstikka*: «Vi mistenker at Ruter har valgt en løsning for Fornebubåten som er middelmådig for å bevise at de hadde rett når politikerne og innbyggerne krevde at de skulle få på plass hurtigbåt... Dessverre frykter vi at Ruter med det foreslåtte tilbudet bommer grovt.»* Avslutningsvis i innlegget inviterte Vellet til en dialog: «*Fornebulandet vel inviterer med dette Ruter til å begynne å se på forbedringer sammen?*». Vellets oppfordring ble aldri besvart.

Umiddelbart etter oppstart av B12, pekte Ruter på lave passasjertall. Vellene, politikere og bedriftene på Fornebu etterlyste markedsføring av ruten. Fergeleiet ligger fortsatt svært godt skjult bak Sjøflyhavna kro, er nærmest umerket og korresponderer ikke med øvrig busstilbud i området.

Terje Hegge i Fylkestinget uttalte (8/1/2015): «Men det er ønskelig at flere tar båten. Vi kan oppfordre Ruter til å se på mulige tiltak. *For eksempel en skyttelbuss mellom båthavnen og bedriftene på Fornebu, foreslår Hegge.* Han ser det som naturlig at båtruten, som skal være i drift frem til T-banen til Fornebu er ferdig utbygd, evalueres etter en tids drift. Kanskje vi kan gjøre justeringer, men jeg tror ikke båtruten kommer til å bli lagt ned, avslutter Terje Hegge.»

Som innbyggere er vi kritiske til deler av Ruters konklusjon. Vi er imidlertid enig i at hovedproblemet er at for få bruker båten. Vellene i området tilbyr å gjøre vår del av innsatsen for å øke passasjerantallet på B12.

Ruter uttalte til Budstikka (27/8/2014): «Vi antar at det tar opptil to år før et rutetilbud har satt seg, så vi tror at belegget fortsatt vil øke». Allikevel vedtar man nedleggelse allerede etter halvannet år.

Fornebulandet Vel ber politikerne i Akershus fylkeskommune, Oslo og Bærum kommune om å sørge for at Ruter tar den etterlyste dialogen med ansatte og beboere på Fornebu, slik at vi sammen kan sørge for at passasjerantallet når et tilfredstillende nivå. I første omgang rundt kritiske og kortsiktige tiltak for å få opp passasjertallet. På lengre sikt at fergetilbudet blir mer miljøvennlig og en mer integrert del av områdets øvrige kollektivtilbud.

Ansatte og beboeres forslag til kortsiktige tiltak (ansvarlig part i parantes) som må være på plass når B12 starter opp igjen etter sommerferien:

* Dialogmøte rundt våre forslag til ad hoc-forbedringer **(Akershus fylkeskommune)**
* Bysykkelparkering må på plass ved fergeleiet v/ Sjøflyhavna **(Bærum kommune)**
* 31-bussen: Om morgenen må bussen i stedet for å snu ved kastmonumentet ved Koksa, i fergens driftsperioder fortsette rundt det ubebygde Koksaområdet til Rolfsbukta for å fungere som matebuss fra Fornebu S og boligområdene Hagebyen, Koksa, Storøya, Hundsund, Langodden, Snarøya. Tilsvarende ordning må på plass på ettermiddagen. Matebussen må koordineres med B12s rutetider. **(Ruter)**
* Fergekaia må merkes bedre og fergetilbudet må markedsføres **(Ruter)**
* For å gjøre fergetilbudet mer attraktivt, implementeres det gratis sykkeltransport på B12 **(Ruter)**
* Oppfording til Fornebu-beboere og ansatte om å benytte B12 og bidra til å forbedre tilbudet og øke passasjerantallet **(Fornebulandet Vel)**

Ruters påstand i evalueringsrapporten om at «En sterk vekst i trafikken kan ikke forventes» stiller vi oss i høyeste grad uforstående til. Dette sett i lys av at området bare så vidt er i gang med Norgeshistoriens største boligutbygging, samtidig med det raskt økende antall arbeidsplasser i området. Vi mener passasjertallet kan økes betydelig ved bred innbyggermedvirkning og sett i lys av den videre utbyggingen som vil skje på området. Det er vesentlig at B12 både markedsføres og at tilbudet samkjøres med øvrige kollektiv- og bysykkeltilbud for å sikre et solid driftsgrunnlag. I tillegg må tilbudet sees i sammenheng med de stadig utsettelsene av Fornebubanen og ny påkjøring fra E18. Videre må B12 sees på som en viktig sikkerhets- og beredskapsmessig faktor i et befolkningstett område som ligger ved og i en blindvei.

Det foreligger en uttalte politiske målsettingen om at utbyggingen av Fornebu skal være et «Utstillingsvindu for moderne miljøtenking». Et fergetilbud må sees i forhold til de totale miljøpåvikningene et slikt tilbud gir og mulighetene ny teknologi som bruk av elferge åpner for. Sognefjorden er allerede grønnere, Tesla sin formidable utvikling har påvirket utviklingen av både elektriske hurtigbåter og fergedrift – som underbygger den miljømessige videreutvikling av «utstillingsvinduet» både på Fornebu og ellers i Fjordbyen på andre siden. Kollektivtransport er mer enn kostnad per passasjer. De samfunnsøkonomiske kostnadene ved å ha folk stående i bilkø inn og ut til Fornebu, vei-/tunnellutbygging for buss, bil og bane og at det på fjorden ligger ledige trasèer må tas med i totalregnskapet.

Til slutt vil vi vise til de 1497 stemmene som på kort tid ble samlet inn på minsak.no for «Nei til nedleggelse av Fornebubåten».

Med vennlig hilsen for Fornebulandet-, Snarøen-, Langodden- og Foreningen til Fornebos Vel

Kopi: Ruter